**מאלמה** (נקראת בעברית גם: **מאלמו**; בשוודית: **Malmö**, ‏האזנהⓘ‏?‏; בדנית: **Malmø**) היא עיר נמל ובירת מחוז סקונה שבדרום שוודיה. היא שוכנת בפינה הדרום-מערבית של הים הבלטי, על גדתו המזרחית של מצר ארסונד, שמעברו המערבי נמצאת קופנהגן, בירת דנמרק, המחוברת אליה בגשר ארסונד.

מאלמה נוסדה במאה ה-12 ותקופה ארוכה (עד שנת 1658) הייתה שייכת לדנמרק. כיום היא העיר השלישית בגודלה ובחשיבותה בשוודיה, וגרים בה כרבע מיליון תושבים. היא עברה שינוי גדול במפנה המאה העשרים ואחת, כאשר הפכה מעיירה אפורה ומשעממת לעיר תוססת ושוקקת חיים, שמרכזי תרבות רבים הפזורים בה, מביאים תיירים לבלות בה מספר ימים. ניתן לראות במאלמה ניגודים של ישן וחדש, כדוגמת מבצר מאלמהוס (Malmöhus) מהמאה ה-15 (שבו ממקום מוזיאון האמנות של מאלמה) ולעומתו המגדל המסובב (Turning Torso), אטרקציה אדריכלית מודרנית ייחודית. בניינים עתיקים נוספים, המרוכזים כולם בעיר העתיקה במרחק הליכה קצר, מונים את בניין העירייה, כנסיית פטרי הקדוש, בית המרקחת העתיק, ומבנים רבים נוספים, חלקם בנויים בשילוב של עץ ואבן.

בעיר פארקים רבים, מהם שלושת הגדולים הם סלוטספארקן (Slottsparken, "פארק הטירה"), קונגספארקן (Kungsparken, "פארק המלכים") ופילדאמארנה (Pildammarna) שבו בריכות ועצי ערבה. שלושת הפארקים נגישים בהליכה מלב העיר. הודות לגשר ארסונד הפכו מאלמה וקופנהגן לאזור אורבני אחד ענק, התופס שתי מדינות – ואילו מרכזי הערים נמצאים במרחק של 30 דקות נסיעה ברכבת זה מזה. מנהרה לרכבת ממאלמה אל הגשר, קיצרה עוד יותר את המרחק. האזור המשותף לשתי המדינות נקרא "אזור ארסונד", והמקומיים עושים מאמץ גדול להפוך אותו לאזור אחד בפועל מבחינה כלכלית ותיירותית. הנגישות הימית הנוחה למאלמה הפכה אותה לעיר מובילה במסחר של שוודיה.

במאלמה נפוצה, כבכל אזור סקונה, דיאלקט של שוודית המכונה "סקונסקה" (skånska). דיאלקט זה מתאפיין במבטא והגייה הקרוב יותר לשפה הדנית ובאוצר מילים ייחודי (אנ').

כלכלה
-----

עקב מיקומה הגאוגרפי והנמל הנוח, באופן מסורתי נשענה כלכלת העיר על מספנות ושירותי תחבורה. המספנה הבולטת בעיר היא "סאאב קוקומס" (Saab Kockums) המתעסקת בייצור ספינות סוחר אזרחיות, ספינות קרב, צוללות, כלי שיט צבאיים אחרים וכן ציוד עזר כעגורנים.

האוניברסיטה המובילה באזור נמצאת בעיר לונד, המרוחקת כ-16 ק"מ מהעיר, ובסביבתה פורחת כיום תעשיית היי-טק.

העיר נפגעה קשות מהמשבר הכלכלי שחוותה שוודיה בשנות ה-70 של המאה ה-20. בשנות ה-90 חלה עלייה דרמטית בשיעור האבטלה בעיר עד שבשנת 1995 העיר סבלה משיעור האבטלה הגבוה ביותר בשוודיה. מאז, העיר חווה פריחה כלכלית. חיבור העיר לקופנהגן על ידי גשר אורסונד הביא לכלכלה אינטגרלית על אזורית. נכון לשנת 2017 שיעור האבטלה בעיר נחשב עדיין לגבוה יחסית לשאר המדינה אך נמצא בירידה מתמדת. חברות גדולות החלו להעביר משרדים רבים לעיר, דבר המגדיל באופן משמעותי את מספר המשרות. בין החברות הגדולות הפועלות בעיר נמנות: איקאה, סקנסקה, סאאב גרופ (אנ') וחברת הדואר השוודית (Postnord).

דמוגרפיה
--------

מאלמה היא עיר צעירה ורב-תרבותית: כמעט מחצית (48%) מתושביה הם מתחת לגיל 35 ולפחות 110 לאומים שונים. נכון ל-2019, כ-55.5% מתושבי העיר היו בעלי רקע זר, כלומר לפחות אחד מהוריהם נולד מחוץ לשוודיה. הלאומים הבולטים הם: עיראק, יוגוסלביה, דנמרק, סוריה, פולין, איראן, אפגניסטן, טורקיה וסומליה.

### הקהילה היהודית

הקהילה היהודית בעיר נוסדה בשנת 1871 ומונה כ-700 תושבים, שמרביתם היגרו לשוודיה מפולין וגרמניה לאחר מלחמת העולם השנייה. בשנת 2021 הוערך גודל הקהילה בכ-500. ברשות הקהילה בית כנסת ומקווה פעיל. בית הכנסת נבנה בשנת 1903, בתכנונו של יון סמדברי (John Smedberg). בית הכנסת חווה שתי התקפות במהלך ההיסטוריה: הראשונה בשנת 2010 אז הוא ניזוק קלות זיקוקים שנזרקו לעברו. ההתקפה השנייה התרחשה שנתיים מאוחר יותר, בשנת 2012, כאשר שני צעירים בני 18 השתמשו בחומר נפץ על מבנה בית הכנסת. גם בהתקפה זו נגרם נזק קל.

על אף הציון החיובי שקיבלה שוודיה בשני סקרי האנטישמיות של הליגה נגד השמצה, מאלמה מחזיקה במוניטין של אחת הערים המסוכנות ליהודים באירופה, והקהילה היהודית בעיר מוטרדת באופן תמידי.

מתחילת המאה ה-21 נרשמים גילויי אנטישמיות רבים בעיר: פשעי שנאה כמו שריפת בתי כנסת ובתי קברות יהודיים, תקיפות אלימות אקראיות של יהודים וכתובות נאצה אנטישמיות. לצד זאת, ישנה אלימות גואה כלפי שוודים ילידי המקום וכוחות שיטור שוודיים. חוקרים ועיתונאים מסבירים את התופעות האלה כ"אסלאמיזציה של אירופה" כתוצאה מגל הגירת הפליטים הגדול אליה.

תחבורה
------

העיר מהווה צומת תחבורה ראשי באזור אורסונד, ונהנית ממגוון רחב של אמצעי תחבורה.

בין מרכז העיר מאלמה לקופנהגן פועלת רכבת 24 שעות ביממה, המגיעה בתדירות של כ-20 דק' בשעות העומס. קו זה מסתיים בנמל התעופה הבינלאומי של קופנהגן.

לעיר חיבור עם רשת הרכבות המהירה של שוודיה, ה-X2000 (אנ'), עם קווים ישירים לערים מרכזיות בשוודיה – סטוקהולם, גטבורג וקאלמר.

בעיר רשת תחבורה ציבורית ענפה המבוססת בעיקר על אוטובוסים, בנוסף קיימת רכבת קלה (Malmö S-Train) הפועלת בקו מעגלי אחד ולו שבע תחנות. קיים תכנון עתידי לרכבת מטרו העתידה לשרת את כל האזור המטרופוליני של מיצר אורסונד, התקושר לצד הדני על ידי מנהרה באורך 22 ק"מ.

בתחומי העיר פועלים שני נמלים מסחריים גדולים. האחד מהווה את שער הכניסה הגדול ביותר של מכוניות מיובאות לסקנדינביה. שירותי מעבורת בין מאלמה לקופנהגן עדיין פעילים אם כי בהיקף מצומצם מבעבר, ומשרתים בעיקר תיירים הנהנים משַיט במיצר.

תרבות
-----

מוסדות השכלה חשובים בעיר הם אוניברסיטת מאלמה (Malmö högskola), שבה למדו 13,700 סטודנטים בשנת 2008; האוניברסיטה הימית העולמית של האו"ם (נוסדה ב-1983), ופקולטות מהאוניברסיטה הגדולה והוותיקה בעיר לונד השכנה, שנמצאות במאלמה, ובהן האקדמיה לתיאטרון, למוזיקה ולאמנויות. לעיר גם תזמורת סימפונית.

לעיר קבוצת כדורגל מפורסמת שאף הגיעה לגמר גביע אירופה.

מאלמה אירחה פעמיים את האירוויזיון, לראשונה במאי 1992 את ההפקה ה-37 של התחרות לאחר זכייה של הזמרת קרולה באירוויזיון 1991, ובשנית במאי 2013 את ההפקה ה-58 של התחרות, לאחר שהזמרת לורין, שייצגה את שוודיה באירוויזיון 2012, זכתה במקום הראשון. ב-7 ביולי 2023 הוכרז כי מאלמה צפויה לארח את אירוויזיון 2024 לאחר זכייתה השנייה של לורין באירווזיון 2023 עם השיר Tattoo.

בתרבות הפופולרית, העיר מככבת בסדרת הטלוויזיה השוודית-דנית "הגשר", שעלילתה מתרחשת במאלמה ובקופנהגן.

גלריה
-----

* מאלמה ממעוף הציפור. ברקע גשר ארסונד וקופנהגןמאלמה ממעוף הציפור. ברקע גשר ארסונד וקופנהגן
* בית הכנסת של מאלמה. דוגמה לסגנון אר נובו בעירבית הכנסת של מאלמה. דוגמה לסגנון אר נובו בעיר
* מאלמה מהחלל. משמאל גשר ארסונדמאלמה מהחלל. משמאל גשר ארסונד
* כנסיית סן פיטרכנסיית סן פיטר
* בניין העירייה הישןבניין העירייה הישן
* מגדל המים בפארק פילדמאןמגדל המים בפארק פילדמאן
* גשר אורסונדגשר אורסונד

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מאלמה** |
| ויקימסע מדריך למטייל בוויקימסע: **מאלמה** |
| ויקישיתוף תמונות ומדיה בוויקישיתוף: **מאלמה** |

* 

* אתר האינטרנט הרשמי של מאלמה (בשוודית)
* מאלמה, באתר אנציקלופדיה בריטניקה (באנגלית)
* אתר למנויים בלבד דיוויד סטברו, העיר מאלמו: מובילה בקליטת פליטים, מובילה גם באנטישמיות, באתר הארץ, 16 באוקטובר 2015
* צביקה קליין, ‏בכירה בממשל השוודי: "זו טרגדיה שהיהודים עוזבים", בעיתון מקור ראשון, 17 באוקטובר 2021
* אתר למנויים בלבד דיויד סטברו, יהודי מאלמו נערכים לאירוויזיון: "זה אמור להיות אירוע של שמחה ואהבה. בשבילנו הוא פחד", באתר הארץ, 21 במרץ 2024

הערות שוליים
------------

1. ↑  Kommunrapporter: Näringsliv och arbetsmarknad i Skånes kommuner, utveckling.skane.se
2. ↑  Population by region, marital status, age and sex. Year 1968 - 2019, www.statistikdatabasen.scb.se, ‏8 אפריל 2020
3. ↑  Number of persons with foreign or Swedish background (detailed division) by region, age and sex. Year 2002 - 2019, www.statistikdatabasen.scb.se, ‏8 אפריל 2020
4. ↑  Welcome to our community, The Jewish Community of Malmö
5. ↑  Halvor Tjønn, Jøder rømmer Malmö, Aftenposten
6. ↑  קטרזינה אנדרס, שוודיה מנסה לשנות את תדמיתה של העיר האנטישמית במדינה, באתר זמן ישראל, 26 באוקטובר 2021
7. ↑  100 שנה לבית הכנסת מאלמה, באתר Malmö Museer
8. ↑  Malmo Synagogue Rocked by Explosion, ShalomLife
9. ↑  I natt sprängdes en bomb vid synagogan i Malmö, רדיו שוודיה
10. ↑  Sweden 2014 survey, ADL
11. ↑  Sweden 2019 survey, ADL
12. ↑  נימה גולאם עלי פור, כך הפכה מאלמו לעיר לאנטישמית ביותר בשוודיה, באתר מידה, ‏11.08.2019
13. ↑  Liam Hoare, Can Malmö Solve Its Antisemitism Problem?, Moment Magazine, ‏06.07.2022
14. ↑  איתמר אייכנר, העיר האנטישמית ביותר בשוודיה התעוררה, באתר Ynet, ‏28.11.2019
15. ↑  דיויד סטברו, איומים וגילויי אנטישמיות: המלחמה מערערת את תחושת הביטחון של יהודי שוודיה, באתר הארץ, ‏31.10.2023
16. ↑  ג׳ודית ברגמן, שבדיה: 80% מהנערות לא חשות בטוחות ברחוב, הממשלה מקבלת אנשי דאעש, באתר מידה, ‏11.06.2019
17. ↑  Karin Wells, Anti-Semitism in Malmö reveals flaws in Swedish immigration system, CBCNEWS, ‏22.05.2015
18. ↑  דין שמואל אלמס, "המוסלמים יהפכו בעשורים הקרובים לרוב בהולנד ובשבדיה", באתר ישראל היום, ‏15.06.2021
19. ↑  ד״ר גיא בכור, מאלמו - עיר אירו-מוסלמית, באתר Gplanet, ‏22.02.2017
20. ↑  Denmark – Sweden cross-border metro project moves forward, railwaygazette.com, ‏30 מאי 2018

| הערים הגדולות של שוודיהאומדן רשמי מתאריך 31 בדצמבר 2021 |
| --- |
| 
1. ↑  SWEDEN: Major Municipalities
 |
|  | דירוג | שם | מחוז | אוכלוסייה | דירוג | שם | מחוז | אוכלוסייה |  |
| סטוקהולםסטוקהולםגטבורגגטבורג |
| 1 | סטוקהולם | סטוקהולם | 978,770 | 11 | אומאו | וסטרבוטן | 130,997 | מאלמהמאלמהאופסלהאופסלה |
| 2 | גטבורג | וסטרה ייטלנד | 587,549 | 12 | לונד | סקונה | 127,376 |
| 3 | מאלמה | סקונה | 351,749 | 13 | בורוס | וסטרה ייטלנד | 114,091 |
| 4 | אופסלה |  אופסלה | 237,596 | 14 | הודיניה | סטוקהולם | 113,951 |
| 5 | לינשפין | אסטרייטלנד | 165,527 | 15 | נקה | סטוקהולם | 108,234 |
| 6 | ארברו | ארברו | 156,987 | 16 | אסקילסטונה |  סדרמנלנד | 107,593 |
| 7 | וסטרוס |  וסטמנלנד | 156,838 | 17 | האלמסטד | הלנד | 104,573 |
| 8 | הלסינגבורג | סקונה | 150,109 | 18 | יבלה | יבלבורג | 103,136 |
| 9 | נורשפין | אסטרייטלנד | 144,458 | 19 | סדרטליה | סטוקהולם | 101,209 |
| 10 | ינשפין | ינשפין | 143,579 | 20 | סונדסוואל |  וסטרנורלנד | 99,383 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309348805171
* GND: 4114951-8
* LCCN: n79110167
* MusicBrainz: cfca0d67-018c-4c5e-b9f6-2e098ef9a226
* NARA: 10045139
* NKC: ge306993
* VIAF: 249007818
* WorldCat (עם VIAF): 249007818

 |